Jonas Ilskis

Jonas Ilskis (1907 m. balandžio 18 d. Medsėdžiuose, Ylakių valsčiuje – 1985 m. spalio 6 d. Viekšniuose) – kunigas, politinis kalinys, literatas.

 Biografija 
J. Ilskis mokėsi Ylakių pradinėje mokykloje ir progimnazijoje, vėliau mokslus tęsė Telšių gimnazijoje ir Telšių kunigų seminarijoje (baigė 1934 m.).

Kunigystės šventimus priėmė 1934 m. gegužės 26 d. Iš pradžių vikaravo Tauragėje, 1935–1938 m. – Palangoje. Be to, buvo gimnazijos kapelionas, mokė tikybos Palangos mokyklose bei parapijos kaimų pradžios mokyklose. 1939 m. J. Ilskis tapo Skuodo vikaru ir gimnazijos kapelionu, o 1940 m. Švėkšnos gimnazijos kapelionu, paskui vikaru. 1941 m. paskirtas Palangos bažnyčios klebonu ir dekanu. 1948 m. gegužės mėn. tapo Viekšnių klebonu ir dekanu.

1949 m. kovo 24 d. sovietinės valdžios suimtas, tardytas, paskyrus 25 m. griežto režimo darbo lageriuose bausmę, ištremtas į Sibirą. Iš lagerio pabėgo, tremtyje kunigavo, įkūrė koplytėlę katalikų apeigoms. Galiausiai vietos valdžios sprendimu išsiųstas atgal į Lietuvą.

Į Lietuvą grįžo pašlijusia sveikata, paskirtas kunigu altaristu: 1956 m. – Akmenės, 1962 m. – Ylakių, o 1965 m. – Viekšnių (čia parašė neišlikusias Palangos ir Viekšnių parapijų istorijas).

Rašė prisiminimus, dalį jų išsaugojo vyskupas Antanas Vaičius, J. Ilskio pusbrolis. Vyskupo pastangomis 1998 m. išleista J. Ilskio prisiminimų knyga „Mano gyvenimo takelis. Curriculum vitae“.

2000 m. gegužės 7 d. popiežius Jonas Paulius II J. Ilskį paskelbė tarp 114 Lietuvos kankinių.

 Bibliografija 
 „Mano gyvenimo takelis. Curriculum vitae“, 1998 m.

 Išnašos 

Kategorija:Lietuvos kunigai
Kategorija:Lietuvos rezistentai
Kategorija:Lietuvos kankiniai